Κρουζέιρο Εσπόρτε Κλούμπε

Η Κρουζέιρο (πορτογαλικά: Cruzeiro) είναι βραζιλιάνικος αθλητικός σύλλογος από το Μπέλο Οριζόντε. Ιδρύθηκε στις 2 Ιανουαρίου του 1921. Είναι περισσότερο γνωστός για το ποδοσφαιρικό του τμήματα. Έδρα της ομάδας είναι το Mineirão, χωρητικότητας 64.500 θεατών. Συμμετέχει στη Σέριε Α. Η κύρια αμφίεση της ομάδας είναι μπλε φανέλα, άσπρο σορτσάκι και μπλε κάλτσες. Κατασκευαστής της φανέλας είναι η Umbro. Η Κρουζέιρο έχει καταφέρει να είναι μια από τις πιο επιτυχημένες ομάδες που έχει αναδείξει το βραζιλιάνικο ποδόσφαιρο με εγχώριες και διεθνείς διακρίσεις. Το πρώτο πρωτάθλημα το 1966 το κατέκτησε νικώντας την τρομερή Σάντος τις δεκαετίας του '60. Είναι πολυνίκης του κυπέλλου Βραζιλίας με 6 κατακτήσεις, του πολιτειακού πρωταθλήματος Μινέιρο με 39 τίτλους ενώ έχει 2 Λιμπερταδόρες, 1 Ρεκόπα Σουδαμερικάνα, 2 Σουπερκόπα Σουδαμερικάνα και 1 Κόπα ντε Όρο. Επίσης, είναι η πρώτη ομάδα που κατέκτησε εγχώριο τρέμπλ τίτλων κάτι που πέτυχε το 2003 με την κατάκτηση πρωταθλήματος Βραζιλίας, πολιτειακού πρωταθλήματος και του κυπέλλου. Ο αιώνιος αντίπαλος της Κρουζέιρο είναι η Ατλέτικο Μινέιρο με την οποία διατηρεί μια από τις πιο εχθρικές αντιπαλότητες σε όλη τη Βραζιλία. Ιστορία Η ιστορία της Κρουζέιρο άρχισε από την Ιταλική συνοικία του Μπέλο Οριζόντε ή οποία όπως και η αντίστοιχη Ιταλική του Σάο Πάολο (που ίδρυσε την Παλμέιρας) ήθελε να φτιάξει δική της ποδοσφαιρική ομάδα. Έτσι στις 2 Ιανουαρίου 1921 ιδρύθηκε η Σοσιετά Σπορτίβα Παλέστρα Ιτάλια όπως ήταν το αρχικό όνομα της Κρουζέιρο. Εκτός από παίκτες Ιταλικής καταγωγής ήταν η πρώτη ομάδα που δεχόταν και Βραζιλιάνους από την εργατική τάξη σε αντίθεση με τις Ατλέτικο και Αμέρικα Μινέιρο που δέχονταν κυρίως φοιτητές από τις εύπορες οικογένειες της περιοχής. Γι' αυτό και αργότερα πήρε το προσωνύμιο Time do povo (Ομάδα του λαού). Το σύμβολο και τα πρώτα χρώματα της ομάδας ήταν επηρεασμένα από την Ιταλική σημαία και τον Απρίλιο του 1921 η Παλέστρα έδωσε τον πρώτο φιλικό της αγώνα με αντίπαλο την ομάδα Νόβα Λίμα την οποία νίκησε με 2-0. Ο πρώτος της επίσημος αγώνας ήταν με την μετέπειτα μεγάλη της αντίζηλο την Ατλέτικο Μινέιρο την οποία κέρδισε με 3-0. Ως Παλέστρα κέρδισε 4 πρωταθλήματα Μινέιρο το 1928, 1929, 1930 και το 1940. Τον Ιανουάριο του 1942 και με την εμπλοκή της Βραζιλίας στον 2ο Παγκόσμιο πόλεμο η τότε κυβέρνηση απαγόρευσε από τους αθλητικούς συλλόγους της χώρας να χρησιμοποιούν σύμβολα και χρώματα των ομάδων του Άξονα οπότε το 1943 η Παλέστρα αναγκάστηκε να αλλάξει σήμα και χρώματα καθώς και όνομα. Το νέο όνομα της ομάδας Κρουζέιρο Εσπόρτε Κλούμπε προέκυψε από τον αστερισμό του Σταυρού του Νότου (Crux) και το σύμβολο της ομάδας ήταν ο σχηματισμός με τα 5 αστέρια που σχηματίζουν σταυρό, ενώ και το νέο χρώμα της φανέλας έγινε το βαθύ μπλε με άσπρα σορτσάκια (εμπνευσμένο από την εθνική ομάδα της Ιταλίας) για την βασική εμφάνιση και άσπρες φανέλες με μπλε σορτσάκια για την 2η εμφάνιση. Η ομάδα συνέχισε να πρωταγωνιστεί ως Κρουζέιρο στο πρωτάθλημα Μινέιρο και κατέκτησε ακόμα 6 τίτλους από το 1943 μέχρι το 1960. Εκείνη την περίοδο ξεκίνησε και η πρώιμη μορφή του πρωταθλήματος Βραζιλίας όπου μεσουρανούσε η τρομερή Σάντος του Πελέ που είχε κερδίσει 5 συνεχόμενα πρωταθλήματα Βραζιλίας από το 1961-1965. Η Κρουζέιρο που είχε μια πολύ δυνατή ομάδα εκείνη την εποχή είχε μόλις ολοκληρώσει την ανέγερση του σταδίου Μινεϊράο το 1965 και το εγκαινίασε με τον πρώτο από τους 5 συνεχόμενους τίτλους του πρωταθλήματος Μινέιρο που κατέκτησε, ενώ το 1966 νίκησε την Σάντος σε διπλούς αγώνες (6-2 εντός και 3-2 εκτός έδρας) για να κατακτήσει και το πρώτο Πρωτάθλημα Βραζιλίας στην ιστορία της. Το 1974 και το 1975 ήταν φιναλίστ στο πρωτάθλημα Βραζιλίας και το 1976 συμμετείχε στο Κόπα Λιμπερταδόρες φτάνοντας ως τον τελικό και επικράτησε της Αργεντίνικης Ρίβερ Πλέιτ κατακτώντας τον πρώτο της διεθνή τίτλο ενώ και την επόμενη χρονιά (1977) ήταν φιναλίστ χάνοντας στον τελικό αυτή την φορά από την Μπόκα Τζούνιορς, επίσης από την Αργεντινή. Η δεκαετία του '80 δεν ήταν τόσο καλή για την Κρουζέιρο. Εκτός από 2 κατακτήσεις του πρωταθλήματος Μινέιρο το 1984 και το 1987 η ομάδα δεν είχε άλλες επιτυχίες σε εθνικό ή διεθνές επίπεδο και μάλιστα έκανε τόσο κακές πορείες στο πρωτάθλημα Βραζιλίας που δεν κατάφερε να συμμετέχει στο Κόπα Λιμπερταδόρες ούτε μία φορά τα 10 αυτά χρόνια. Η δεκαετία του '90 σήμανε μια αναγέννηση για την ομάδα που άρχισε να κατακτά πάλι τίτλους, αρχής γενομένης από το Σουπερκόπα Λιμπερταδόρες το οποίο κέρδισε 2 συνεχόμενες χρονιές το 1991 και το 1992. Σειρά είχε το κύπελλο Βραζιλίας που το κατέκτησε για πρώτη φορά στην ιστορία της το 1993 ενώ το 1995 είχε διπλή επιτυχία σε διεθνές επίπεδο κατακτώντας το Σουπερκόπα Μάστερς και το Κόπα ντε Όρο φτάνοντας τους 5 διεθνείς τίτλους ως τότε. Το 1996 πήρε το δεύτερο κύπελλο Βραζιλίας ενώ την αμέσως επόμενη χρονιά, το 1997 κατέκτησε και το 2ο Κόπα Λιμπερταδόρες της ιστορίας της. Το 1998 κέρδισε το 1ο Ρεκόπα Σουδαμερικάνα στην ιστορία της και μοναδικό ως σήμερα κερδίζοντας την Ρίβερ Πλέιτ σε διπλούς αγώνες με συνολικό σκορ 5-0. Η δεκαετία έκλεισε με την κατάκτηση του 3ου κυπέλλου Βραζιλίας το 2000. Το 2003 ήταν μία από τις καλύτερες χρονιές για την Κρουζέιρο μιάς και κατέκτησε το εγχώριο τρέμπλ: Πρωτάθλημα Μινέιρο, Πρωτάθλημα Βραζιλίας και κύπελλο Βραζιλίας. Ήταν μάλιστα η πρώτη ομάδα που το κατάφερνε μέχρι τότε και η μόνη, μέχρι το 2021 που πέτυχε το τρέμπλ και η μισητή της αντίζηλος, η Ατλέτικο Μινέιρο. Από την χρονιά του τρέμπλ και μέχρι το 2013 δεν πήρε άλλον μεγάλο τίτλο παρά μόνο 5 πρωταθλήματα Μινέιρο. Έφτασε και στον τελικό του Κόπα Λιμπερταδόρες το 2009 αλλά έχασε το τρόπαιο από την Εστουδιάντες της Αργεντινής. Το 2013 όμως κατέκτησε το 3ο της πρωτάθλημα Βραζιλίας και την αμέσως επόμενη χρονιά πήρε και το 2ο συνεχόμενο και συνολικά 4ο πρωτάθλημα Βραζιλίας. Οι τελευταίες σημαντικές διακρίσεις της ομάδας ήταν η κατάκτηση 2 συνεχόμενων κυπέλλων Βραζιλίας το 2017 και 2018 φτάνοντας έτσι τις 6 συνολικά κατακτήσεις, αριθμός ρεκόρ μέχρι και σήμερα. Το 2019 μετά από την αποκάλυψη σκανδάλου διαφθοράς του προέδρου της ομάδας Wagner Pires de Sá's, η Κρουζέιρο έκανε μια απογοητευτική χρονιά γνωρίζοντας τον υποβιβασμό στην 2η κατηγορία ενώ αναγκάστηκε να δηλώσει χρεοκοπία και να ξεπουλήσει τα μεγάλα αστέρια της για να μην διαλυθεί ο σύλλογος. Παρέμεινε στην 2η κατηγορία και σε άθλια οικονομική κατάσταση μέχρι που ο μεγάλος σούπερ σταρ Ρονάλντο Ναζάριο (το Φαινόμενο), που είχε ξεκινήσει την καριέρα του από την Κρουζέιρο, μέσω της εταιρίας του Tara Sports αγόρασε το πλειοψηφικό πακέτο της ομάδας το 2021. Αφού συμμάζεψε τα οικονομικά της ομάδας και με μερικές μεταγραφικές κινήσεις κατάφερε να κερδίσει την άνοδο ως πρώτη στην βαθμολογία της Β' Βραζιλίας το 2022 και το 2023 έκανε μία αξιόλογη, αν και με μερικά σκαμπανεβάσματα, πορεία στο πρωτάθλημα και κέρδισε μετά από αρκετές σεζόν την έξοδο στο Κόπα Σουδαμερικάνα του 2024. Προπονητές Τίτλοι - Διακρίσεις Εθνικοί Πρωτάθλημα Βραζιλίας Πρωταθλήτρια (4): 1966, 2003, 2013, 2014 Φιναλίστ (5): 1969, 1974, 1975, 1998, 2010 Κύπελλο Βραζιλίας Κυπελλούχος (6): 1993, 1996, 2000, 2003, 2017, 2018 Φιναλίστ (2): 1998, 2014 Διεθνείς Λιμπερταδόρες Νικήτρια (2): 1976, 1997 Φιναλίστ (2): 1977, 2009 Σουπερκόπα Λιμπερταδόρες Νικήτρια (2): 1991, 1992 Φιναλίστ (2): 1988, 1996 Copa de Oro Νικήτρια (1): 1995 Ρεκόπα Σουδαμερικάνα Νικήτρια (1): 1998 Supercopa Masters Νικήτρια (1): 1995 Τοπικοί Πρωτάθλημα Μινέιρο Πρωταθλήτρια (39): 1928, 1929, 1930, 1940, 1943, 1944, 1945, 1956, 1959, 1960, 1961, 1965, 1966, 1967, 1968, 1969, 1972, 1973, 1974, 1975, 1977, 1984, 1987, 1990, 1992, 1994, 1996, 1997, 1998, 2003, 2004, 2006, 2008, 2009, 2011, 2014, 2018, 2019, 2026 Γκαλερί Παραπομπές Εξωτερικοί σύνδεσμοι Επίσημος ιστότοπος